정조 7년
癸卯九月初九日酉時。上御誠正閣。召對入侍時。參贊官李亨元。檢校直閣金憙。侍讀官沈基泰。假注書朴能源。記事官李崑秀尹行任。以次進伏訖。上命讀國朝寶鑑。憙讀。自九卷二十八編第一板。止第三板。能源讀。自第四板。止第七板。崑秀讀。自第八板。止二十板。行任讀。自第二十一板。止二十五板。上命陳文義。基泰曰。先正臣李珥此疏。實是經世之學。而痛陳時弊。節節剴切。無非藥石之言。百世人君。所宜受用。而至於久任一條。尤爲今日對症之言。今之內外官數遞。誠一弊端。久任責成。好矣。上曰。所陳甚好。閣臣亦陳之。憙曰。先正臣李珥之前後疏陳。何莫非勤勤懇懇。而至於此疏。便是絶筆也。所陳許多條件。尤爲切至之言。而若論一篇主意。則委靡二字。是也。是以毋論學問與政術。苟不能奮發振作。則終歸於委靡。此先正所以必以委靡二字陳戒者也。且以歷代言之。中葉以後。輒皆委靡不振。而宣廟朝人才蔚興。至今稱之以盛際。似不當以委靡爲慮。而先正猶於此二字。惓惓致意。況今之時乎。誠願殿下。每念先正之言。深軫委靡之戒。凡於典學之工。爲治之道。莫不奮發而振作之。則可以聖而益聖。而夫豈有治不徯志之嘆乎。上曰。所陳誠好。可不體念。委靡二字。果爲此疏之主意矣。上曰。參贊官亦陳之。亨元曰。當北虜充斥之時。以累萬兵。摧破勍寇。此無他專賴將帥之得人。士卒之精强。先朝素養武力之政。於此可見。目今百隷怠慢。群下恬嬉。而武備尤疎。伏願殿下。終始體念於克詰之政焉。上曰。所陳。好矣。仍命參贊官閣臣玉堂先退。下敎曰。左承旨柳義養與尙瑞直長李萬運入侍。賤臣承命出。與行左承旨柳義養。尙瑞院直長李萬運偕入進伏。上令進前。問萬運曰。爾之入番爲幾日乎。萬運對曰。五十餘日矣。上曰。爾與承旨。已爲和會云。當初所嫌。不甚大段矣。萬運對曰。臣謹奉聖敎。累次參尋來往矣。義養曰。臣與萬運。今則爛漫相親。無常往來。而渠之一家相親已久矣。上曰。文獻備考。何時當畢乎。義養曰。近日連爲往見。則無暫時休歇。所看諸書抄集者。亦以拙筆細細寫之。以見印備考樣論之。當爲三四十卷矣。臣之所工冊子。亦與萬運之冊子相議參考。姑待其冊之畢後。繼進之伏計矣。上曰。三四十卷。壯哉壯哉。未知所已見者幾何。而所欲見者何書耶。義養曰。數千卷云矣。萬運曰。臣之所已見者爲一千一百餘卷。而欲見者。文集三四百卷及各司謄錄累百卷矣。上曰。爾之所欲見者。果何書耶。萬運曰。三國史高麗史。欲常常披閱而不得。至於三國遺事。願見而亦未果。文集則故相南九萬。故判書趙復陽朴長遠等著述。俱未得見矣。上曰。此等冊子。似皆在於玉堂矣。萬運曰。玉堂冊子。不得出闕門外。故曾未得見矣。上曰。文獻備考中象緯考。則文光道所受學之儒生。似多參涉。其人極多才。如是說去。則諸臣似知其人矣。義養曰。聖敎所指。乃是罪死人。而其才誠過人矣。然其人在鄕。故無所參涉矣。上曰。文光道亦是自中不易得之才。尙瑞直長亦見之乎。萬運曰。臣只聞其名。而未見其人矣。上曰。備考中誤處果多乎。爾其歷言之。萬運曰。田賦考中。四道則皆錄儲置米。而全羅道則全然落漏。兵考中。列錄四十驛。竝載屬驛居住。而平丘察訪則竝十一屬驛。而皆不載錄。刑考中。列朝受敎年條。誤錄處甚多。恐未安耳。上曰。刑考素稱最多誤處者。此黃榦之所編也。上曰。同副承旨亦落漏云耶。萬運曰。職官考承政院條。則不爲落漏。而官品命數中。不但同副承旨而已。從二品中副賓客守禦使摠戎使捕盜大將。竝落漏耳。上曰。何考最優耶。萬運曰。禮考似最優耳。上曰。禮考誰所編耶。義養曰。吏判之所編也。上曰。田賦考所編人。今作古人矣。兵考則李得一編之。象緯考則徐浩修編之。趙㻐編何考也。義養曰。學校考耳。上曰。以尙瑞直長得參此席。誠蔭官之莫大榮光矣。義養曰。臣有區區所懷。每欲一陳而未果矣。俄者召對講冊中上疏。有養民等之說。故玆敢仰陳矣。卽今生民之疾苦。日甚一日。豈不悶哉。自古帝王爲治。必先保民。保民之道。莫先於裕其食。近來民食之艱。一年甚於一年。無食。民無以生。無民。國可以爲國乎。民之食。卽是穀也。而魚鹽亦與穀無異。富家之盤饌。一日之費。十倍於米價。或四五倍於米價。雖貧家盤饌之費。與米價相等。而所謂盤饌魚鹽是耳。近年魚鹽絶貴。人皆曰。均役廳創設以後。魚鹽漸漸極貴矣。加海稅而魚不出云者。果載於漢書。此是杳茫難測之言也。然而漢之蕭望之旣誦此言。至載之史。古人豈必作無稽之說耶。庚午年間。均役廳始創之時。臣以布衣。得見朝臣之疏章。則有引蕭望之此言。請勿稅魚鹽者。臣於是時。深味其言。其後八年。臣以蔭官爲司饔奉事。往觀安山捉魚所。則魚苗全然不出。漁人輩皆言均役以後。魚苗不出。年年轉甚云。取考前後日記。則辛未以後捉魚。年年減數。至於是年而極焉。漁人之言。果不爽矣。又其後十三年。臣赴謫于南海島中。問諸浦民輩。則皆言均役以後魚不出。又其後七年。待罪江陵府使。每以漁歉之由。問於浦民。則皆言均役以後。魚苗不出。蓋均役以前。則漁事大豐。閭里官府。爛用魚鮮。浦民莫不富饒。均役以後。漁事次次告歉。官府不得用。閭里不得用。而漁戶亦皆失利。或至流散云。臣之前後所耳聞目擊諸處者。一辭如此。臣於是。始信漢史所謂加海稅魚不出之說矣。卽今弊端。海物極貴。故陸産雉鷄牛猪之價。從而極高。至於蔬菜。又從而倍蓰。民生之所賴而食者皆如此。民何以堪乎。臣以爲亟罷魚鹽之稅。則漢史所稱予民魚乃出之效。可復見矣。魚鹽之稅。向日則爲十萬兩。昨年則僅爲六萬餘兩。以此六萬餘兩之難充其代。不念八路生靈之疾苦乎。上曰。六萬兩。不甚大段。而終無善策之可以變通者。豈不悶乎。義養曰。國家財用。近甚苟艱。而其有關於八路生靈之大弊者。則周詳講究。亦豈無方便乎。上曰。凡做事。必得其人。然後可也。而人不易得。奈何。義養曰。天生一代人才。足了一代事。方今亦豈全無其人乎。且在上者。斷意行之。則在下者。亦必有承當之人矣。義養曰。卽今魚鮮之價。比均役前。有增十倍者。有六七倍者。以十倍者論之。則昔之十年之饌。爲今一年之饌。以五六倍者論之。則昔之五六年之饌。爲今一年之饌。民間生理。豈不難乎。都下人民。今爲二十萬餘口。而日計二升。則一年當食百萬石米。而目今地部所管諸倉及他餘公家所出米穀。零零注合。終不滿二十萬石。私家穀物。則士大夫富少貧多。家家所謂秋收之輸入城中者。都不滿二十萬餘石米矣。米貴如此。盤饌之貴又如此。民何以支生乎。是以勿論城內城外。窮巷僻村。寒儒貧士之家。或有三四日不一炊者。或有五六日不一炊者。情境之愁絶。景色之慘怛。可勝言哉。朝廷宰執。亦必聞知。而臣恐其不如躬親經歷者之深知也。上曰。躬親經歷。然後可深知也。義養曰。殿下無微不燭。民間疾苦。旣已洞知。而臣亦恐細細慘怛之狀。猶有所未盡俯察也。上曰。尙瑞直長之意。何如。萬運曰。臣素蔑知識。未嘗有經濟之術。不敢仰對矣。上曰。均役事。尙瑞直長可知之矣。萬運曰。伊時事。不但目擊。文書載在。文獻備考。臣亦見之。而平日未之講矣。上曰。日昨擧子之事。聞之乎。義養曰。聞之矣。稱以士子。竊取他券。萬萬驚駭矣。近以科弊。屢勤飭敎。而科場澆雜。猶復如前。亦極可悶矣。不能自述者。書冊有無。初不關心。故只恃接長而空手以入。至於能自述者。必持入解題類聚之屬。故挾冊者。猶勝於空入者也。然而旣有禁令。則亦何敢持入乎。上曰。挾冊則雖不禁。亦何妨乎。義養曰。雖不禁。亦或可也。而旣禁之。則何敢持入乎。科場蹂躪。每多傷人之弊。臣曾所目見者。多矣。今年嶺南之多人致傷。亦極驚心。大凡多士咸聚之地。全無雍容揖讓之風。有此蹂躪致傷之弊。不但人命之可惜。若使隣國聞之。則豈不笑國綱之紊亂乎。此非士習之不美。亦由科制之不得其要也。臣嘗見陞補計劃及合製場中。則多士互相揖讓。行步徐緩。不失士子之樣。而及至大小科初試之場。則爭先疾走。互相蹂躪。甚至傷人之境。此則其士子。實非前美而後不美也。目下事勢之使然矣。上曰。何以則好耶。義養曰。學校之制。有難倉卒論說。而至於科場之許多弊端。如欲矯革。則豈無其道乎。上曰。薦法行之。則可革弊乎。義養曰。薦法。果好矣。京外行薦法。則稍能自述者。方可赴試。而不文者。初不敢昌入。而科場諸弊。自可息矣。不然而今科只令申飭。後科又加申飭。每科如此。申飭之上。又加申飭。惟彼試官與禁亂官。雖欲別般擧行。亦無可奈何矣。上曰。尙瑞直長之意。何如。萬運曰。臣是老學究。略知科弊。而至於鄕擧里選。則尤難責其十分無私。大抵正士習爲第一要道。而此非一朝一夕之所可責效者也。義養曰。彼之所言。孝廉薦之說也。臣之所言。赴擧案之謂也。上曰。罷科擧。則何如。義養曰。罷科目行選法。誠好矣。萬運曰。我東自麗朝光宗戊午。始以科目取人。高麗四百餘年。聖朝四百餘年。皆以此道用人。一朝革罷。而若有良法美制。可以代此者。則豈不美矣。然而鄕擧里選。不能至公行之。則鄕曲寒畯進身之路。恐反不如今日矣。上曰。眞時體宰相之論也。二人相論。其議如是不一。奈何。登極初。以科弊頒下綸音。其後屢次詢諮。終未聞歸一之論。可謂末如之何矣。上曰。所托冊子。何時可成耶。義養曰。臣近與萬運。相議往復彼之禮考臣。多有收入者。臣之所錄。渠亦有編錄者。可謂互資矣。上曰。相議爲之。誠好矣。仍下敎曰。初欲穩接。時夜已深。更當召見。姑爲退去。萬運曰。臣極知猥越。而四月輪對時。以別爲立目處。稟旨定奪後奉行之意。有所仰達矣。迄今未承指一下敎。當更待聖敎乎。上曰。書入。可也。萬運曰。此非猝次可爲之事。昨年書送一通于閣臣處。而未經筵稟耳。上曰。給誰某乎。萬運曰。一本給鄭志儉。一本給沈念祖矣。上曰。更有他本否。入之。可也。萬運出自袖中以進曰。臣素不能書。故使府吏起草。今承奉納之敎。不敢不進。而下懷誠惶誠恐矣。上仍命退。諸臣以次退出。